Om die groot besluit te neem om hierdie bundel uit te gee was nie maklik vir Tania nie – maar vandag is sy baie dankbaar vir wat sy uit die proses geleer het. Soos sy tereg noem, dit neem ’n dapper mens wat bereid is om self die tyd, koste en risiko aan te gaan om iets te doen waarin hulle met hulle hele hart glo. Op die ou end is dit die publiek wat hul hart moet wys om die waarde van ’n stuk skryfwerk te bepaal, en dit is in hierdie waardering en terugvoer van lesers waarin die meeste bevrediging van die proses vir die skrywer lê.
Soos dit maar altyd gaan met die kies van kortverhale deur verskillende skrywers met verskillende skryfstyle, was die keuringsproses geen maklike taak nie. Die standaard was hoog, maar die samestellers, Anita Stander en Anine Vorster, glo dat die eindproduk ‘n kleurvolle mengsel is wat iets vir almal se smaak bied. Die bundel bestaan uit 29 kortverhale. Daar is misdaad-verhale met ‘n kinkel in die kabel; liefdesverhale wat jou hartsnare sal raak; humoristiese stories wat jou sal laat skaterlag oor die pittige manier waarop dit geskryf is. Dan is daar ook die nostalgiese vertellings wat jou sal neem na pragtige plekke en laat verlang na mense wat jy nie ken nie.
Hoe sal jy voel as jy skielik uitvind jy is eintlik getroud wanneer jy veronderstel was om jou droom te gaan uitleef oorsee? Het jy ook ondeurdagte dinge in jou jongdae gedoen wat later kinkels in jou lewe veroorsaak het?
“Vaagweg lui daar ’n klokkie want ek het nooit ingestem nie behalwe die een keer, want sy was een van die mooiste meisies en in ’n ander klas as die ander meisies,” lag Ruan.